**"RODNA RAVNOPRAVNOST U INTERKULTURALNIM OMLADINSKIM RAZMENAMA - DEKONSTRUISANJE BARBIKE I KENA", maj 2011.- jun 2012, Strazbur, Francuska, Berlin, Nemačka i Novi Sad - Srbija**

 EDIT Centar iz Novog Sada u saradnji sa Odsekom za pedagogiju, Filozofskog fakulteta u Novom Sadu i organizacijama *People et Culture* iz Francuske i *Interkulturelle Netzwerk* iz Nemačke, organizovao je trilateralni i trimodularni međunarodni seminar za mlade na temu "Rodne ravnopravnosti u omladinskim razmenama". Učesnici i učesnice seminara su bili mladi iz Srbije, Nemačke i Francuske, zainteresovani za interkulturalni omladinski rad i za pitanja rodne ravnopravnosti (istraživanje i učenje o pitanjima pola i roda, rodnoj ravnopravnosti, istraživanju slike rodne ravnopravnosti u različitim kulturama Evrope i razvijanju veština za bavljenje ovom temom u radu sa mladima). Projekat "Gender equality in intercultural youth exchanges- Deconstructing Ken and Barbi" podrazumevao je tri seminara, od čega su prva dva održana u maju 2011. godine, u Strazburu, Francuskoj, i decembru 2011., u Berlinu, Nemačkoj, a treći i poslednji deo seminara održan je u periodu od 30.04. do 06.05., u Sremskoj Kamenici, u prostorijama Vojvođanskog omladinskog centra (VOC).

 Fokus trećeg modula ovog seminara bio je na pitanjima rodne ravnopravnosti na Balkanu, od istorijskog konteksta rodnih pitanja kod nas (istorije feminističkog pokreta i ženskih pitanja na Balkanu), preko konkretnih problema proteklih dvadesetak godina na Balkanu, do aktuelnih dešavanja (lokalne inicijative, regionalne inicijative, primeri dobre prakse i sl.). Samo neki od predavača na seminaru bili su Biljana Rakić (Uvod u feminizam), Višnja Baćanović (Žene u politici na Balkanu), Gordana Stojaković (Istorija ženskog pokreta u Vojvodini). Učesnicima seminara predstavile su se neke od najaktivnijih organizacija u Srbiji na polju rodne ravnopravnosti, kao što su Žene u Crnom, SOS Centar za žene i decu žrtve nasilja, Centar E8, Omladinski centar CK 13 i projekat "Izađi".

 Projekat je finansirala Francusko-Nemačka Kancelarija za mlade (OFAJ), a koordinator je bila Tamara Borovica iz EDIT Centra, Novi Sad.